
讘讻讜专讜转 讻讚 注"讗 - 驻讬专讜砖 砖讟讬讬谞讝诇抓

诪讛 砖讗诪专 讛诇讻讛 讻专' 讬讜住讬 讘谉 讛诪砖讜诇诐, 诇诪讛 诇讬? 讛专讬 讚讘专讬讜 谞讗诪专讜 讘诪砖谞讛 讘诇讗 讞讜诇拽!


 讜诪砖讬讘讬诐:  讗讬 讗诪专 [讗讬诇讜 讛讬讛 讗讜诪专] 专讘 专拽: 讛诇讻转讗 讚讻讜诇讬讛 驻讬专拽讬谉 [讛诇讻讛 砖诇 讻诇 讛驻专拽 砖诇谞讜], 讜诇讗 讗诪专: 讛诇讻转讗 [讛诇讻讛] 讻专' 讬讜住讬 讘谉 讛诪砖讜诇诐, 讛讜讛 讗诪讬谞讗 [讛讬讬转讬 讗讜诪专]: 诪讛 砖讗诪专 砖讛诇讻讛 讻讻诇 讛驻专拽 鈥� 注诇 讚讘专讬 专' 讬讜住讬 讘谉 讛诪砖讜诇诐 拽讗讬 [注讜诪讚, 诪转讬讬讞住], 讜诪讗讬 [讜诪讛 注谞讬讬谞讜] 砖诇 "讘讻讜诇讬讛 驻讬专拽讬谉" [讘讻诇 驻专拽谞讜], 讜讛专讬 讗讬谉 诪讚讜讘专 讗诇讗 讘诪砖谞讛 讗讞转 鈥� 诪砖讜诐 砖专' 讬讜住讬 转专转讬 [砖谞讬 讚讘专讬诐] 讗诪专 讘诪砖谞讛 讛讘讗讛. 讜诇驻讬 讚专讱 讝讜, 讗讬谉 专讘 诪转讻讜讜谉 诇驻住讜拽 讻专讘谉 砖诪注讜谉 讙诪诇讬讗诇 讘诪砖谞转谞讜, 诪砖讜诐 砖诇讚注转讜 驻诇讜讙转讗 讚讘专讬讬转讗 驻诇讜讙转讗 讛讬讗 [讛诪讞诇讜拽转 砖谞讞诇拽讜 注诇讬讜 讘讘专讬讬转讗 诪讞诇讜拽转 讛讬讗], 讜讛诇讻讛 讻讚注转 讞讻诪讬诐 讛讞讜诇拽讬诐 注诇讬讜. 


诇讻讱 讗砖诪注讬谞谉 [诪砖诪讬注 诇谞讜] 专讘 讘讗讜驻谉 谞驻专讚 砖讛诇讻讛 讻专' 讬讜住讬 讘谉 讛诪砖讜诇诐, 讻讚讬 诇讗砖诪讜注讬谞谉 [诇讛砖诪讬注 诇谞讜] 砖讻砖讛讜讗 讗讜诪专 砖讛诇讻讛 讻讻诇 诪讛 砖砖谞讬谞讜 讘驻专拽谞讜 鈥� 注诇 讚讘专讬 专讘谉 砖诪注讜谉 讘谉 讙诪诇讬讗诇 拽讗讬 [讛讜讗 注讜诪讚, 诪转讬讬讞住], 诇讜诪专 砖讛诇讻讛 讻诪讜转讜, 讜驻诇讜讙转讗 讚讘专讬讬转讗 诇讗讜 驻诇讜讙转讗 讛讬讗 [讜讛诪讞诇讜拽转 砖谞讞诇拽讜 注诇讬讜 讘讘专讬讬转讗 诇讗 诪讞诇讜拽转 讛讬讗].


讗 讘讚讬讜谉 讛拽讜讚诐 讛讜讝讻专讛 诪讞诇讜拽转 专讘谉 砖诪注讜谉 讘谉 讙诪诇讬讗诇 讜讞讻诪讬诐 砖讘讘专讬讬转讗. 讜讗讜诪专讬诐: 诪讗讬 [诪讛] 讘专讬讬转讗 讝讜 砖专诪讝谞讜 诇讛? 讚转谞讬讗 [砖砖谞讜讬讛 讘专讬讬转讗]: 讛诇讜拽讞 (讛拽讜谞讛) 讘讛诪讛 诪谞讬拽讛 诪谉 讛讙讜讬 鈥� 讛讜诇讚 讛讘讗 讗讞专讬讜 讘讻讜专 诪住驻拽, 砖诪讗 讝讛 砖讛谞讬拽讛 诇讗 讛讬讛 讜诇讚 砖诇讛, 诪驻谞讬 砖讘讛诪讛 诪专讞诪转 注诇 讜诇讚 讜诪谞讬拽讛 讗讜转讜 讗祝 注诇 驻讬 砖讗讬谞讛 讬讜诇讚转 (砖诇讗 讬诇讚讛). 专讘谉 砖诪注讜谉 讘谉 讙诪诇讬讗诇 讗讜诪专: 讚讘专 讘讞讝拽转讜, 讞讝拽讛 砖讘讛诪讛 讝讜 砖诪谞讬拽讛 讻讘专 讬诇讚讛, 讜讗诐 讻谉 讛讘讗 讗讞专讬讜 讗讬谞讜 讘讻讜专.


讜讻谉 讛讬讛 专讘谉 砖诪注讜谉 讘谉 讙诪诇讬讗诇 讗讜诪专: 讛谞讻谞住 诇转讜讱 注讚专讜 讘诇讬诇讛 讜专讗讛 讻注砖专 讗讜 讻讞诪砖 注砖专讛 讘讛诪讜转, 诪讛谉 诪讘讻讬专讜转 砖注讚讬讬谉 诇讗 讬诇讚讜, 讜诪讛谉 砖讗讬谞谉 诪讘讻讬专讜转 砖讻讘专 讬诇讚讜 讜诇讚 拽讜讚诐 诇讻谉, 讜诪爪讗谉 砖讻讜诇谉 讬讜诇讚讜转, 诇诪讞专 讛砖讻讬诐 讜诪爪讗 砖讛讝讻专讬诐 砖谞讜诇讚讜 转诇讜讬讜转 讘砖讗讬谉 诪讘讻讬专讜转, 讻诇讜诪专, 讛讜诇讻讬诐 讗讞专讬讛谉 讜讬讜谞拽讬诐 诪讛谉, 讜谞拽讘讜转 转诇讜讬讜转 讘诪讘讻讬专讜转 鈥� 讗讬谞讜 讞讜砖砖 砖诪讗 讘谞讛 砖诇 讝讜 讛诪讘讻讬专讛, 砖讛讜讗 讘讻讜专, 讘讗 诇讜 讗爪诇 讝讜 砖讗讬谞讛 诪讘讻讬专讛, 讗诇讗 讝讻专 讛讬讜谞拽 诪砖讗讬谞讛 诪讘讻讬专讛 讘讜讚讗讬 讗讬谞讜 讘讻讜专.


讗讬讘注讬讗 诇讛讜 [谞砖讗诇讛 诇讛诐] 砖讗诇讛 诇诇讜诪讚讬诐: "讚讘专 讘讞讝拽转讜" 讚拽讗诪专 [砖讗讜诪专] 专讘谉 砖诪注讜谉 讘谉 讙诪诇讬讗诇, 诪讛 诪砖诪注讜? 讛讗诐 讛讻讜讜谞讛 讛讬讗 砖讗讬谞讛 诪专讞诪转 讜诪谞讬拽讛 讜诇讚 砖讗讬谞讛 砖诇讛 讗诇讗 讗诐 讻谉 讬讜诇讚转, 讻诇讜诪专, 讗诇讗 讗诐 讻讘专 讬诇讚讛 讜诇讚 诪砖诇讛, 讛讗 讛讬讻讗 讚讗讜诇讬讚 [讗讘诇 讘诪拽讜诐 砖讻讘专 讬诇讚讛] 鈥� 讞讬讬砖讬谞谉 诇专讞讜诪讬 [讞讜砖砖讬诐 讗谞讜 砖讛讬讗 诪专讞诪转] 注诇 讜诇讚 砖讗讬谞讜 砖诇讛. 讗讜 讚诇诪讗 [砖诪讗] 讻讜讜谞转讜 讘讗讜驻谉 诪讜讞诇讟: 讚讬讚讛 诪专讞诪讗, 讚诇讗 讚讬讚讛 诇讗 诪专讞诪讗 诇讬讛 [注诇 讜诇讚 砖诇讛 鈥� 诪专讞诪转, 注诇 讜诇讚 砖讗讬谞讜 砖诇讛 鈥� 讗讬谞讛 诪专讞诪转 注诇讬讜]?


讜砖讜讗诇讬诐: 诇诪讗讬 谞驻拽讗 诪讬谞讛 [诪讛 讬讜爪讗 诪诪谞讛 诪砖讗诇讛 讝讜]? 诪讛讬 讛讛砖诇讻讛 讛讛诇讻转讬转 砖诇讛? 讜讛专讬 讘讬谉 诇讚专讱 讝讜 讜讘讬谉 诇讚专讱 讝讜 讘讜讜讚讗讬 讻讘专 讬诇讚讛, 讜谞驻讟专讛 诪谉 讛讘讻讜专讛! 讜诪砖讬讘讬诐: 诇诪诇拽讗 注诇讛 [诇诇拽讜转 注诇讬讛] 诪砖讜诐 讗讬住讜专 "讗讜转讜 讜讗转 讘谞讜 诇讗 转砖讞讟讜 讘讬讜诐 讗讞讚" (讜讬拽专讗 讻讘, 讻讞), 讗诐 砖讞讟 讗讜转讛 讜讗转 讛讬讜谞拽 诪诪谞讛 讘讗讜转讜 讬讜诐. 讗讬 讗诪专转 [讗诐 讗转讛 讗讜诪专] 讻讬 讘讗讜驻谉 诪讜讞诇讟, 讚讬讚讛 诪专讞诪讗, 讚诇讗 讚讬讚讛 诇讗 诪专讞诪讗 [注诇 讜诇讚 砖诇讛 诪专讞诪转, 注诇 砖讗讬谞讜 砖诇讛 讗讬谞讛 诪专讞诪转] 鈥� 讛专讬 讛讜讗 诇拽讬 [诇讜拽讛] 诪驻谞讬 砖讛讜讗 讘讜讚讗讬 讘谞讛. 讜讗讬 讗诪专转 讚诇讗 讚讬讚讛 谞诪讬 诪专讞诪讗 [讜讗诐 讗转讛 讗讜诪专 砖讛讬讜诇讚转, 注诇 讜诇讚 砖讗讬谞讜 砖诇讛 讙诐 讻谉 诪专讞诪转] 鈥� 诇讗 诇拽讬 [讗讬谞讜 诇讜拽讛], 砖诪讗 讗讬谞讜 讘谞讛.


 讗诐 讻谉, 诪讗讬 [诪讛 讛驻转专讜谉]? 讜诪爪讬注讬诐, 转讗 砖诪注 [讘讜讗 讜砖诪注] 专讗讬讛 诪诪讛 砖砖谞讬谞讜 讘诪砖谞转谞讜, 专讘谉 砖诪注讜谉 讘谉 讙诪诇讬讗诇 讗讜诪专: 讛诇讜拽讞 讘讛诪讛 诪谞讬拽讛 诪谉 讛讙讜讬 鈥� 讗讬谞讜 讞讜砖砖 砖诪讗 讘谞讛 砖诇 讗讞专转 讛讬讛. 讛专讬 讚注转讜 诪驻讜专砖转, 砖讻诇 讘讛诪讛 讗讬谞讛 诪专讞诪转 注诇 讜诇讚 砖讗讬谞讜 砖诇讛, 讙诐 讗诐 讻讘专 讬诇讚讛! 讜讚讜讞讬诐: 诪讬 拽转谞讬 [讛讗诐 讛讜讗 砖讜谞讛] "讗讬谞讜 讞讜砖砖 砖诪讗 讘谞讛 砖诇 讗讞专转 讛讜讗"? 讛诇讜讗 "讗讬谞讜 讞讜砖砖 砖诪讗 讘谞讛 砖诇 讗讞专转 讛讬讛" 拽转谞讬 [讛讜讗 砖讜谞讛], 讜讬砖 诇驻专砖 讻讬 讛讻讬 拽讗诪专 [讻讱 讛讜讗 讗讜诪专]: 讗讬谞讜 讞讜砖砖 砖诪讗 讝讛 讘谞讛 砖诇 讗讞专转, 讗诇讗 讗诐 讻谉 讛讬讛 诇讛 讜诇讚 诪注讬拽专讗 [诪转讞讬诇讛]. 讜讗诐 讻谉 讗讬谉 诇讛讜讻讬讞 诪讻讗谉.


讜诪爪讬注讬诐, 转讗 砖诪注 [讘讜讗 讜砖诪注] 专讗讬讛 诪诪讛 砖砖谞讬谞讜 讘讛诪砖讱 诪砖谞转谞讜: 谞讻谞住 讘转讜讱 注讚专讜 讜专讗讛 讗转 讛诪讘讻讬专讜转 诪谞讬拽讜转, 讜讗转 砖讗讬谞谉 诪讘讻讬专讜转 诪谞讬拽讜转 鈥� 讗讬谞讜 讞讜砖砖 砖诪讗 讘谞讛 砖诇 讝讜 讘讗 诇讜 讗爪诇 讝讜, 讗讜 砖诪讗 讘谞讛 砖诇 讝讜 讘讗 诇讜 讗爪诇 讝讜. 讜讗诐 讘讛诪讛 砖讬诇讚讛 诪专讞诪转 注诇 讜诇讚 砖讗讬谞讜 砖诇讛, 讗诪讗讬 [诪讚讜注] 讗讬谞讜 讞讜砖砖?


诇讬讞讜砖 讚诇诪讗 专讞讜诪讬 专讞讬诐 [谞讞砖讜砖 砖诪讗 专讬讞诪讛 注诇 讜诇讚 砖讗讬谞讜 砖诇讛], 讜讛讜讗 讛讬讜谞拽 诪诪谞讛! 讗诇讗 诪讻讗谉 砖讙诐 讘讛诪讛 砖讬诇讚讛 讗讬谞讛 诪专讞诪转 注诇 讜诇讚 砖讗讬谞讜 砖诇讛. 讜讚讜讞讬诐: 讗讬谉 诪讻讗谉 专讗讬讛, 诪砖讜诐 砖讙诐 讗诐 谞讗诪专 砖讘讚专讱 讻诇诇 诪专讞诪转 注诇 讜诇讚 砖讗讬谞讜 砖诇讛 鈥� 讘诪拽讜诐 讚讬讚讛 诇讗 砖讘拽讗 讚讬讚讛 讜诪专讞诪讗 讚诇讗 讚讬讚讛 [讘诪拽讜诐 砖讬砖 讜诇讚 砖诇讛, 讗讬谞讛 诪谞讬讞讛 讗转 砖诇讛 讜诪专讞诪转 注诇 砖讗讬谞讜 砖诇讛].


讜诪爪讬注讬诐, 转讗 砖诪注 [讘讜讗 讜砖诪注] 专讗讬讛 诪诪讛 砖讗诪专 专讘谉 砖诪注讜谉 讘谉 讙诪诇讬讗诇 讘讘专讬讬转讗, 砖讛诇讜拽讞 讘讛诪讛 诪谞讬拽讛 诪谉 讛讙讜讬 讗讬谞讜 讞讜砖砖 砖诪讗 讘谞讛 砖诇 讗讞专转 讛讜讗, 诪砖讜诐 砖讚讘专 讘讞讝拽转讜 讻讜'. 讜诇讗讞专 诪讻谉 讛讜讘讗 讚讬谉 谞讜住祝 讘砖诪讜, 讘诇砖讜谉 "讜讻谉 讛讬讛 专讘谉 砖诪注讜谉 讘谉 讙诪诇讬讗诇 讗讜诪专", 砖诪讘讻讬专讜转 讜砖讗讬谞谉 诪讘讻讬专讜转 砖讬诇讚讜 讬讞讚, 讗讬谞讜 讞讜砖砖 砖诪讗 讘谞讛 砖诇 讝讜 讘讗 诇讜 讗爪诇 讝讜 讜诇讛讬驻讱. 诪讗讬 诇讗讜 专讬砖讗 讚讜诪讬讗 讚住讬驻讗 [讛讗诐 讗讬谉 讛讻讜讜谞讛 砖讛讚讬谉 砖讗诪专 讘转讞讬诇讛 讚讜诪讛 诇讚讬谉 砖讘住讜祝]? 诪讛 住讬驻讗 讜讚讗讬 讚讬讚讛 [诪讛 讘住讜祝, 讛讜诇讚 砖讛讬讗 诪谞讬拽讛 讛讜讗 讜讚讗讬 砖诇讛], 砖讛专讬 讛讜讗 诪砖转诪砖 讘诇砖讜谉 "讗讬谞讜 讞讜砖砖", 诇驻讬 砖讗讬谞讛 诪谞讬讞讛 讗转 砖诇讛 讜诪专讞诪转 注诇 砖讗讬谞讜 砖诇讛 鈥� 讗祝 专讬砖讗 讜讚讗讬 讚讬讚讛 [讗祝 讘转讞讬诇讛, 讛专讬讛讜 讜讚讗讬 砖诇讛], 诇诪专讜转 砖讬讬转讻谉 砖讻讘专 讬诇讚讛. 讜诪讻讗谉 砖讛讜讗 诪谞讬讞 砖讙诐 讝讜 砖讬诇讚讛 讗讬谞讛 诪专讞诪转 注诇 讜诇讚 砖讗讬谞讜 砖诇讛!


 讜讚讜讞讬诐:  诪讬讚讬 讗讬专讬讗 [讻诇讜诐 砖讬讬讻讬诐 讛讚讘专讬诐]? 讬砖 诇讜诪专 讻讬 讛讗讬 讻讚讗讬转讗, 讜讛讗讬 讻讚讗讬转讗 [讝讛 讻诪讜 砖讛讜讗, 讜讝讛 讻诪讜 砖讛讜讗], 讘诪拽讜诐 砖讜诇讚讛 谞诪爪讗 鈥� 讜讚讗讬 砖讗讬谞讛 诪谞讬拽讛 讜诇讚 砖讗讬谞讜 砖诇讛, 讗讘诇 讘诪拽讜诐 砖讗讬谉 诇驻谞讬谞讜 讗诇讗 讜诇讚 讗讞讚 砖讬讜谞拽 诪诪谞讛 鈥� 讛专讬 讝讛 专拽 住驻拽, 砖诪讗 讗讬谞谞讜 讘谞讛. 讜砖讜讗诇讬诐: 讜讗诐 讗讬谉 砖谞讬 讛诪拽专讬诐 讝讛讬诐, 诪讗讬 [诪讛讜] 砖谞讗诪专 诇驻谞讬 讛讚讬谉 讛砖谞讬 "讜讻谉", 讛诪诇诪讚 砖讚讬谉 讗讞讚 讛讜讗? 讜诪砖讬讘讬诐: 讚讘专 讝讛 谞讗诪专 讗驻讟讜专讛 讚讘讻讜专讛 [注诇 讛驻讟讜专 砖诇 讘讻讜专讛], 讘讜 注讜住拽转 讘专讬讬转讗 讝讜, 砖讛讜讗讬诇 讜讘讛诪讛 讝讜 诪谞讬拽讛 鈥� 讘讜讜讚讗讬 讻讘专 讬诇讚讛.


讘 讗诪专 专讘讛 讘专 讘专 讞谞讛 讗诪专 专' 讬讜讞谞谉: 专讗讛 讞讝讬专 砖讻专讜讱 讗讞专 专讞诇 讜讬讜谞拽 诪诪谞讛 鈥� 驻讟讜专讛 讗讜转讛 专讞诇 诪谉 讛讘讻讜专讛, 诇讻砖转诇讚 讝讻专 诇讗讞专 诪讻谉. 讜诪讻诇 诪拽讜诐 讗住讜专 讞讝讬专 讝讛 讘讗讻讬诇讛, 砖讗讬谉 讗讜诪专讬诐 讘讜讜讚讗讜转 砖讛讜讗 讜诇讚讛 砖诇 专讞诇 讝讜 "注讚 讬讘讗 讜讬讜专讛 爪讚拽 诇讻诐" (讛讜砖注 讬, 讬讘), 讻诇讜诪专, 注讚 砖讬讘讜讗 讗诇讬讛讜 讜讬讗诪专 诇谞讜 诪讛 讚讬谞讜.


 讜转诪讛讬诐: 诪讛 砖讗诪专 专' 讬讜讞谞谉 砖驻讟讜专 诪谉 讛讘讻讜专讛 讻诪讗谉 [讻讚注转 诪讬 讛讜讗 讗讜诪专] 鈥� 讻专讘谉 砖诪注讜谉 讘谉 讙诪诇讬讗诇, 讛住讘讜专 讘诪砖谞转谞讜, 砖讛讬讜谞拽 诪谉 讛讘讛诪讛 鈥� 讘讞讝拽转 讘谞讛 讛讜讗. 讜讗讬诇讜 诪讛 砖讛讜讗 讗讜诪专 砖讛讜讗 讗住讜专 讘讗讻讬诇讛, 讛专讬 讝讛 讻专讘谞谉 [讻讚注转 讞讻诪讬诐] 讛讞讜诇拽讬诐 注诇讬讜, 讜住讘讜专讬诐 砖讬讬转讻谉 砖讛讬讗 诪谞讬拽讛 讜诇讚 砖讗讬谞讜 砖诇讛!


讜转讜 [讜注讜讚] 讬砖 诇转诪讜讛: 讗讬 讻专讘谞谉 [讗诐 专' 讬讜讞谞谉 驻讜住拽 讻讚注转 讞讻诪讬诐], 砖专拽 讬砖 诇讞砖讜砖 砖诪讗 讛讜讗 讘谞讛, 讗讘诇 讬讬转讻谉 砖讗讬谞讜 讘谞讛 鈥� 诪讗讬 [诪讛 注谞讬讬谞讜] 砖诇 "注讚 讬讘讗 讜讬讜专讛 爪讚拽 诇讻诐" 砖诪砖诪注讜 讛讜专讗转 讚讬谉? 讛专讬 专拽 诇讘专专 讗转 讛诪爪讬讗讜转 讗谞讜 爪专讬讻讬诐, 诇讚注转 讛讗诐 讜诇讚讛 讛讜讗, 讜讗诐 讻谉 "注讚 砖讬讜讚注 诇讱 讚讘专" 诪讬讘注讬 诇讬讛 [谞爪专讱 诇讜] 诇讜诪专!


讜讻讬 转讬诪讗 [讜讗诐 转讗诪专]: 诪住驻拽讗 诇讬讛 [诪住讜驻拽 诇讜] 诇专' 讬讜讞谞谉 讗讬 [讗诐] 讛诇讻讛 讻专讘谉 砖诪注讜谉 讘谉 讙诪诇讬讗诇 讗讬 讻专讘谞谉 [讗诐 讻讞讻诪讬诐], 讜诇讻谉 讛讜爪专讱 诇讗诇讬讛讜 砖讬讻专讬注 讘诪讞诇讜拽转 讝讜 鈥� 注诇 讻讱 讬砖 诇讛拽砖讜转: 讗讬 诪住驻拽讗 诇讬讛 [讗诐 诪住讜驻拽 诇讜] 砖诪讗 讗讬谉 讛诇讻讛 讻专讘谉 砖诪注讜谉 讘谉 讙诪诇讬讗诇 鈥� 讗诪讗讬 [诪讚讜注] 驻讟讜专讛 诪谉 讛讘讻讜专讛? 讜讛专讬 讝讛 住驻拽! 讜转讜 [讜注讜讚] 讬砖 诇讛拽砖讜转: 诪讬 诪住驻拽讗 诇讬讛 [讛讗诐 讘讗诪转 诪住讜驻拽 诇讜 讻诪讬 讛讛诇讻讛]? 讜讛讗诪专 [讜讛专讬 讗诪专] 专讘讛 讘专 讘专 讞谞讛 讗诪专 专' 讬讜讞谞谉: 讻诇 诪拽讜诐 砖砖谞讛 专讘谉 砖诪注讜谉 讘谉 讙诪诇讬讗诇 讛诇讻讛 讘诪砖谞转讬谞讜 鈥� 讛诇讻讛 讻诪讜转讜, 讞讜抓 诪砖诇讜砖讛 诪拽专讬诐: 讘讚讬谉 注专讘, 讜讘讚讬谉 爪讬讚谉, 讜讘讚讬谉 专讗讬讛 讗讞专讜谞讛!


讜诪砖讬讘讬诐: 诇注讜诇诐 讬砖 诇讜诪专 砖驻砖讬讟讗 诇讬讛 [驻砖讜讟 诇讜] 诇专' 讬讜讞谞谉 砖讛诇讻讛 讻专讘谉 砖诪注讜谉 讘谉 讙诪诇讬讗诇, 砖讘讛诪讛 诪谞讬拽讛 讘讜讜讚讗讬 讻讘专 讬诇讚讛, 讜驻讟讜专讛 诪谉 讛讘讻讜专讛. 诪讬讛讜 诪住驻拽讗 诇讬讛 [诪讻诇 诪拽讜诐 诪住讜驻拽 诇讜] 诇专' 讬讜讞谞谉 讗讬 住讘专 [讗诐 住讘讜专] 专讘谉 砖诪注讜谉 讘谉 讙诪诇讬讗诇 砖讘讛诪讛 砖讬讜诇讚转 (砖讬诇讚讛) 诪专讞诪转 注诇 讜诇讚 砖讗讬谞讜 砖诇讛, 讜讬讬转讻谉 讗讬驻讜讗 砖讻讘专 讬诇讚讛, 讜讞讝讬专 讝讛 讗讬谞讜 讘谞讛, 讜讗诐 讻谉 讛专讬讛讜 讗住讜专 讘讗讻讬诇讛 诪住驻拽. 讗讜 讛讗诐 住讘讜专 专讘谉 砖诪注讜谉 讘谉 讙诪诇讬讗诇 砖讻诇 讘讛诪讛, 讜讙诐 讘讛诪讛 砖讻讘专 讬诇讚讛, 讗讬谞讛 诪专讞诪转 注诇 讜诇讚 砖讗讬谞讜 砖诇讛. 讜诇驻讬 讝讛 讛讞讝讬专 讛讬讜谞拽 诪诪谞讛 讘讜讜讚讗讬 讘谞讛 讛讜讗, 讜诪讜转专 讘讗讻讬诇讛. 讜砖讜讗诇讬诐: 讗讬 讛讻讬 [讗诐 讻讱], 注讚 讚讗砖诪注讬谞谉 [砖讛讜讗 诪砖诪讬注 诇谞讜] 讚讬谉 讝讛 讘讞讝讬专 鈥� 诇讬砖诪注讬谞谉 [砖讬砖诪讬注 诇谞讜] 讚讬谉 讝讛 讘讟诇讛 讛讻专讜讱 讗讞专 专讞诇, 讜诇讗 诇注谞讬谉 讗讬住讜专 讗讻讬诇讛, 讗诇讗 诇诪讬诇拽讬 注诇讬讛 [诇注谞讬谉 诇诇拽讜转 注诇讬讜] 诪砖讜诐 "讗讜转讜 讜讗转 讘谞讜", 砖讗诐 砖讞讟 砖谞讬讛诐 讘讬讜诐 讗讞讚 鈥� 讛专讬讛讜 驻讟讜专 诪砖讜诐 住驻拽, 砖诪讗 诇讚注转 专讘谉 砖诪注讜谉 讘谉 讙诪诇讬讗诇 讘讛诪讛 砖讬诇讚讛 诪专讞诪转 注诇 讜诇讚 砖讗讬谞讜 砖诇讛!


 讜诪砖讬讘讬诐:  讞讝讬专 讗讬爪讟专讬讻讗 诇讬讛 [讛讜爪专讱 诇讜] 诇讛砖诪讬注谞讜, 诪砖讜诐 讚讗讬 讗砖诪注讬谞谉 [砖讗诐 讛讬讛 诪砖诪讬注 诇谞讜] 讚讬谉 讝讛 讘讟诇讛, 讛讜讛 讗诪讬谞讗 [讛讬讬转讬 讗讜诪专]: 讙诐 讗诐 转诪爪讗 [转讜讻诇] 诇讜诪专 讚住讘专 [砖专讘谉 砖诪注讜谉 讘谉 讙诪诇讬讗诇 住讘讜专] 讻讬 讬讜诇讚转 诪专讞诪讗 [诪专讞诪转] 注诇 讜诇讚 砖讗讬谞讜 砖诇讛, 讜讬砖 住驻拽 讗诐 讛讜讗 讘谞讛 鈥� 讗讬谉 讝讛 讗诇讗 讜诇讚 砖讛讜讗 讘谉 诪讬谞讛, 讗讘诇 讜诇讚 砖讛讜讗 诇讗 讘谉 诪讬谞讛 鈥� 诇讗, 讜讗诐 讻谉, 讞讝讬专 讝讛 砖讬讜谞拽 诪诪谞讛 讘讜讜讚讗讬 讘谞讛 讛讜讗, 砖讗诐 诇讗 讻谉 诇讗 讛讬转讛 诪谞讬拽讛 讗讜转讜. 诇讻讱 讗砖诪注讬谞谉 [诪砖诪讬注 诇谞讜] 讞讝讬专, 讻讚讬 诇讜诪专 砖讬讜诇讚转 诪专讞诪转 注诇 讜诇讚 砖讗讬谞讜 砖诇讛, 讜讗驻讬诇讜 讘诪拽专讛 讚诇讗讜 诪讬谞讛 谞诪讬 [砖讛讜诇讚 讗讬谞讜 诪讬谞讛 讙诐 讻谉]. 讜讛讜讗 讗住讜专 讘讗讻讬诇讛, 诪驻谞讬 讚讗讬讻讗 诇诪讬诪专 讚诇诪讗 诪专讞诪讗 [砖讬砖 诇讜诪专 砖诪讗 诪专讞诪转] 注诇讬讜 诇诪专讜转 砖讗讬谞讜 砖诇讛, 讗诇讗 讛讜讗 讞讝讬专 诪诪砖.


 讜诪讜住讬驻讬诐:  讜讛讬讬谞讜 [讜讝讛讜] 砖讗诪专 专' 讬讜讞谞谉, 讘注讬 [砖讗诇]

